b"\n_START_ARTICLE_\nTom\xc3\xa0s Moragas i Torras\n_START_SECTION_\nJoventut\n_START_PARAGRAPH_\nNascut el 14 de juny de 1837 a Girona, va ser el dotz\xc3\xa8 fill de Jaume Moragas i Vict\xc3\xb2ria Torras. Davant les revoltes pol\xc3\xadtiques i la crema de convents, la fam\xc3\xadlia es trasllad\xc3\xa0 a Barcelona quan Tom\xc3\xa0s encara era un nad\xc3\xb3._NEWLINE_D'avan\xc3\xa7ada vocaci\xc3\xb3 art\xc3\xadstica, treball\xc3\xa0 com aprenent al taller de l'argenter Josep Pomar. Al mateix temps assistia a l'Escola de la Llotja, on va ingressar el curs (1850-1851) amb 13 anys. Aqu\xc3\xad va tenir com a mestres als artistes natzarens Claudi Lorenzale i Mil\xc3\xa0 i Fontanals i va fer amistat amb diversos condeixebles: Mari\xc3\xa0 Fortuny, Jeroni Su\xc3\xb1ol, Ramon Tusquets i Josep Tapir\xc3\xb3.\n_START_SECTION_\nViatge a Roma (1858-1864)\n_START_PARAGRAPH_\nUn cop acabats els estudis a l'Acad\xc3\xa8mia de Belles Arts, i influ\xc3\xaft per les not\xc3\xadcies que rep de Fortuny, l'any 1858 decid\xc3\xad marxar a Roma tot i no tenir beca d'estudis per finan\xc3\xa7ar la seva estada. L'acompanya l'escultor Jeroni Su\xc3\xb1ol i m\xc3\xa9s tard s'hi afegiran Tapir\xc3\xb3 i Agrasot. Tots ells, i l'itali\xc3\xa0 Simonetti, estableixen el seu taller prop de la via Flam\xc3\xadnia, on Fortuny tenia el seu. Assisteix amb els seus companys de taller a les classes de la prestigiosa Acad\xc3\xa8mia Giggi, on coincideixen amb artistes internacionals. Aqu\xc3\xad dibuixaven del natural models nus o amb vestits i tamb\xc3\xa9 estudiaven composici\xc3\xb3, treballant tant la t\xc3\xa8cnica del dibuix com l\xe2\x80\x99aquarel\xc2\xb7la i l'oli. En els seus moments de lleure recorre tota la ciutat i els seus voltants i, molt interessat per la tem\xc3\xa0tica popular, pren magn\xc3\xadfics apunts del barri del Trastevere i  Ripetta, i de localitats properes a Roma, com Albano, Castel Gandolfo, Nemi i Ostia. Un cop a l\xe2\x80\x99estudi, Moragas trasllada la campanya romana, els seus personatges populars i les restes monumentals de l\xe2\x80\x99antiga Roma a quadres realitzats a l'oli i a l'aquarel\xc2\xb7la; i que gr\xc3\xa0cies a la seva amistat amb Fortuny, seran comprats pels marxants de Par\xc3\xads i Londres: Adolphe Goupil i M.Agnew._NEWLINE_Moragas i Fortuny s'integren a la vida cultural de Roma, i assisteixen tot els dijous a les tert\xc3\xbalies que el col\xc2\xb7leccionista su\xc3\xads  Walther Fol organitzava a casa seva. All\xc3\xa0 discutien sobre art i arqueologia, i va suposar una gran oportunitat per con\xc3\xa8ixer de primera m\xc3\xa0 una excel\xc2\xb7lent col\xc2\xb7lecci\xc3\xb3 d'art.\n_START_SECTION_\nRetorn provisional a Barcelona (1864-1866)\n_START_PARAGRAPH_\nUn cop va assolir certa estabilitat i reputaci\xc3\xb3, decideix passar una temporada a Barcelona. Durant aquest per\xc3\xadode rep l\xe2\x80\x99enc\xc3\xa0rrec del projecte i dibuixos de les espases que, un cop acabada la Guerra d'\xc3\x80frica, es regalaren als generals O'Donnell i Prim. Tamb\xc3\xa9 va rebre l\xe2\x80\x99enc\xc3\xa0rrec del dibuix per les tapes de l\xe2\x80\x99\xc3\xa0lbum que  Barcelona va regalar a la reina Isabel II d'Espanya durant la seva visita a la ciutat._NEWLINE_Aprofitant la seva estada a Barcelona es dedica a la tem\xc3\xa0tica costumista catalana amb obres com Font safareig de Guissona o Celler catal\xc3\xa0, que reben una molt favorable acollida, alhora que realitza estudis i apunts a llapis i retrats, alguns en miniatura. _NEWLINE_Abans del seu retorn a Roma es promet amb la filla menor del seu mestre, Elvira Pomar, aleshores estudiant de piano al Conservatori del Liceu.\n_START_SECTION_\nSegona etapa a Roma (1866-1869)\n_START_PARAGRAPH_\nTorna a marxar a Roma per continuar la seva formaci\xc3\xb3 i s\xe2\x80\x99instal\xc2\xb7la a la Via Avignosesi. El seu amic Fortuny li demana que treballi en unes obres per exposar junt amb alguns dels seus quadres a Madrid. Aix\xc3\xad, el 1866 exposa al taller de Francesc Sans i Cabot, el 1867 a l'estudi de Federico de Madrazo, i el 1867 a l'Exposici\xc3\xb3 Nacional de Belles Arts de Madrid, on obt\xc3\xa9 una menci\xc3\xb3 honor\xc3\xadfica de primera classe i un gran \xc3\xa8xit. _NEWLINE_El fruit del seu treball arriba en forma de nombrosos enc\xc3\xa0rrecs, com el d\xe2\x80\x99Emilio Vidal Ribas: Miquel \xc3\x80ngel vetllant el seu criat Urbino, les dues aquarel\xc2\xb7les comprades per M.Petit o l'obra de tem\xc3\xa0tica romana comprada pel conegut comerciant d'art Capobianchi per 800 lires._NEWLINE_De retorn a Roma, Moragas s'interessa per la tem\xc3\xa0tica orientalista. L'estiu de 1867 una epid\xc3\xa8mia de c\xc3\xb2lera l'obliga a traslladar-se a N\xc3\xa0pols, on es veu profundament influ\xc3\xaft per l'obra naturalista del pintor Domenico Morelli. Aprofita el seu viatge per visitar les ru\xc3\xafnes de Pompeia i queda admirat per les seves restes. Aquell mateix any, degut a una malaltia, ha de viatjar a Aricia, als voltants de Roma, on es recuperar\xc3\xa0 satisfact\xc3\xb2riament sense deixar de pintar apunts per a les seves futures obres, com la que li comprar\xc3\xa0 Capobianchi per 700 lliures. Al desembre retorna a Roma totalment curat i preparat per continuar treballant i al gener, per tal d'atendre millor als seus marxants i visites, Fortuny i ell instal\xc2\xb7len els seus tallers a Vila Pegnatoski._NEWLINE_La fama de Moragas va en augment i al novembre de 1868 Capobianchi li compra una altra obra per 1.500 lliures, tot i aix\xc3\xb2 no deixa d'assistir a les classes de l\xe2\x80\x99Acad\xc3\xa8mia Giggi ni a les tert\xc3\xbalies de Walther Fol.\n_START_SECTION_\nBarcelona (1869)\n_START_PARAGRAPH_\nMoragas torna a Barcelona pels problemes de salut del seu mestre i pare de la seva promesa, Josep Pomar, i tamb\xc3\xa9 de la seva mare Vict\xc3\xb2ria Torras. A l'agost moren tots dos i s'accelera el seu casament amb Elvira Pomar, el 2 d\xe2\x80\x99octubre de 1869 a l\xe2\x80\x99esgl\xc3\xa9sia de la Merc\xc3\xa8. El matrimoni es trasllada a Sant Boi de Llobregat on Moragas continua pintant fins que arriba la not\xc3\xadcia de la mort del seu pare Jaume Moragas.\n_START_SECTION_\nTercera etapa a Roma(1869-1870)\n_START_PARAGRAPH_\nDavant aquests esdeveniments, Moragas es despla\xc3\xa7a a Roma per acabar alguns enc\xc3\xa0rrecs que li havia fet Capobianchi.  Trasllada el seu estudi a la Vila Riganti, on Fortuny i Cecilia Madrazo s\xe2\x80\x99havien instal\xc2\xb7lat despr\xc3\xa9s del seu casament. Planeja la tornada a Barcelona per passar una llarga temporada amb la seva esposa.\n_START_SECTION_\nBarcelona i Granada  (1870-1871)\n_START_PARAGRAPH_\nAl febrer de 1870 torna a Barcelona i l\xe2\x80\x991 de gener de 1871 neix el seu primer fill Llu\xc3\xads. Al maig d'aquell mateix any neix a Granada el fill de Fortuny, Mari\xc3\xa0 Fortuny i de Madrazo, i convida  a Moragas al bateig. Aquest queda fascinat per  l\xe2\x80\x99est\xc3\xa8tica \xc3\xa0rab dels carrers de Granada i realitza nombrosos estudis i dibuixos de personatges i arquitectures. Planeja amb Fortuny passar a \xc3\x80frica, el seu inter\xc3\xa8s per temes orientals era ja molt fort, per\xc3\xb2 malauradament aquest viatge mai no es va poder dur a terme._NEWLINE_Un cop torna a Barcelona decideix marxar a Roma i preparar l\xe2\x80\x99arribada de la seva esposa i el fill.\n_START_SECTION_\nQuarta etapa a Roma (1872-1876)\n_START_PARAGRAPH_\nComen\xc3\xa7a una \xc3\xa8poca molt productiva de Moragas, Capobianchi li encarrega obres per a la seva galeria de Par\xc3\xads. L\xe2\x80\x99any 1872 \xc3\xa9s nomenat membre del Cercle Art\xc3\xadstic Internacional, i pinta La peixateria romana per Quaresma i Grup de cavalls abeurant en unes ru\xc3\xafnes a la campanya romana. En aquest per\xc3\xadode Capobianchi, A.Goupil, i M.Agnew van arribar a pagar entre 4.000 i 10.000 francs per les seves obres._NEWLINE_La dona i el fill de Moragas arriben a Roma i tota la fam\xc3\xadlia s\xe2\x80\x99instal\xc2\xb7la en un pis a la Via Babuino, mantenint el seu taller a la Vila Riganti, a prop del de Fortuny._NEWLINE_El 1873 neix el segon fill del matrimoni Moragas, de qui seran padrins Fortuny i Cecilia Madrazo. Durant aquest any pinta Besamans als Cardenals per Any Nou, comprat pel marxant angl\xc3\xa8s M.Agnew._NEWLINE_El 21 d\xe2\x80\x99octubre de 1874 mor sobtadament el seu estimat amic Mari\xc3\xa0 Fortuny._NEWLINE_L\xe2\x80\x99any 1876 la seva dona Elvira cau malalta, i per consell dels metges deixen definitivament Roma per marxar a Barcelona.\n_START_SECTION_\nTornada definitiva a Barcelona (1876)\n_START_PARAGRAPH_\nL'any 1876 s'instal\xc2\xb7len definitivament a un pis senyorial del carrer Ample de Barcelona, per\xc3\xb2 un any m\xc3\xa9s tard mor la seva dona._NEWLINE_Acompanyat pel seu amic Ferrer i Soler viatja a Par\xc3\xads i Brussel\xc2\xb7les. La seva activitat prengu\xc3\xa9 caires m\xc3\xbaltiples: una acad\xc3\xa8mia privada de dibuix i pintura \xe2\x80\x94a la qual assistiren Rusi\xc3\xb1ol i Anglada Camarasa\xe2\x80\x94; fou professor de dibuix general, antic i natural a l'Escola de la Llotja (des del 1877) i a l'Escola d'Arts i Oficis de Vilanova i la Geltr\xc3\xba (1882) on cre\xc3\xa0 classes d'aquarel\xc2\xb7la i dibuix per a dones. A petici\xc3\xb3 de la Junta de la Biblioteca Museu V\xc3\xadctor Balaguer donava confer\xc3\xa8ncies els diumenges sobre hist\xc3\xb2ria de l\xe2\x80\x99art i arts aplicades a la ind\xc3\xbastria._NEWLINE_El 1880 particip\xc3\xa0 com a organitzador i expositor de l\xe2\x80\x99Exposici\xc3\xb3 d\xe2\x80\x99Arts Decoratives de l'Institut del Foment del Treball Nacional i el mateix any \xc3\xa9s nomenat soci de l\xe2\x80\x99Associaci\xc3\xb3 Art\xc3\xadstica Arqueol\xc3\xb2gica de Barcelona. Tamb\xc3\xa9 fou assessor art\xc3\xadstic de l'Exposici\xc3\xb3 Universal de Barcelona de 1888 i membre de la Comissi\xc3\xb3 general executiva del monument a Crist\xc3\xb2for Colom. Fund\xc3\xa0 i presid\xc3\xad el Centre d'Aquarel\xc2\xb7listes, que seria a l'origen del Cercle Art\xc3\xadstic de Barcelona._NEWLINE_Moragas continu\xc3\xa0 l'activitat docent a la seva acad\xc3\xa8mia, i particip\xc3\xa0 activament de la vida art\xc3\xadstica barcelonina. Era membre de l\xe2\x80\x99Ateneu Barcelon\xc3\xa8s on continuava estudiant art._NEWLINE_Tom\xc3\xa0s Moragas Torras mor\xc3\xad a Barcelona l\xe2\x80\x99octubre de 1906 amb 71 anys d\xe2\x80\x99edat, v\xc3\xadctima d\xe2\x80\x99un atac d'apoplexia, despr\xc3\xa9s d'haver pintat la seva darrera obra \xc3\x80rab d'alt llinatge._NEWLINE_El 1941 la Sala Par\xc3\xa9s fa una exposici\xc3\xb3 homenatge al pintor, on es van veure obres com l\xe2\x80\x99Abeurador, Pastor rom\xc3\xa0, la Masia, Cards, Font Romana, d\xe2\x80\x99una llista de 48 obres.\n_START_SECTION_\nObra\n_START_PARAGRAPH_\nLa seva obra pict\xc3\xb2rica \xe2\x80\x94aquarel\xc2\xb7la i pintura a l'oli sobre tela\xe2\x80\x94, de t\xc3\xa8cnica preciosista i d'un gran realisme, influ\xc3\xafda per Fortuny, t\xc3\xa9 un cromatisme de tons predominantment grisencs i ocres. Conre\xc3\xa0 el tema hist\xc3\xb2ric, per\xc3\xb2 \xc3\xa9s m\xc3\xa9s remarcable en les escenes de costums catalans, italians i morescs, en el paisatge i en el retrat. Destaca sobretot com a aquarel\xc2\xb7lista, amb un pinzell h\xc3\xa0bil i prec\xc3\xads, i un delicat cromatisme. Pels seus treballs va rebre nombrosos i prestigiosos reconeixements."